
J e g y z ő k ö n y v


Készült a Bácsalmás Város Önkormányzata Képviselő-testületének 2019. október 21-én, 14.00 órai kezdettel, Bácsalmáson, a Városháza dísztermében megtartott alakuló ülésén. 

Jelen vannak:

Németh Balázs polgármester, Krix János, Légrádi Mária, Márai András, Nagy Gábor, Pálmai Zoltán, Somogyiné Dr. Gazdag Andrea Eszter, Tóth Árpád és Turcsányi Csaba képviselők (9 fő);

Patocskai Ibolya jegyző, Mészáros Gabriella aljegyző, György Renáta, a pénzügyi, beruházási és üzemeltetési osztály képviseletében, Mészáros Istvánné, a Civil Kerekasztal delegáltja, Hortyiné Lapostyán Katalin, a Helyi Választási Bizottság tagja, dr. Bakó Mária Lujza, Csémy László, az előző ciklus képviselői, dr. Ujlaki Eszter korábbi JÜB-tag, dr. Sövény Mihályné és Szenténé Neumann Katalin korábbi PFB-tagok, Bárócz Tímea, az Alapszolgáltatási Központ intézményvezetője, Dvorácskóné Vuity Erika óvodavezető, Feketéné Ónodi Erzsébet, a Vörösmarty Mihály Városi Könyvtár és Művelődési Központ igazgatója, Barta Tiborné Gáll Ágnes, a Bácsalmási Önkormányzati Közszolgáltatási Közhasznú Nonprofit Kft. ügyvezetője, Szommer Károly, a Bácsalmási Járási Hivatal vezetője, Juhász Jenő, a Pefőfi Népe napilag tudósítója, dr. Párczen Zoltán igazgatási és jogi ügyintéző, Huszák Zsolt plébános, Pap Ágnes, a megyei közgyűlés tagja, Kozák Gáborné, Bácsalmási Járási Hivatal vezető helyettese, hatósági, gyámügyi és igazságügyi osztályvezető, Kulesevics Jánosné, a Bácsalmási Járási Hivatal, Földhivatali Osztály vezetője, dr. Tanács Róbert, a Bácsalmási Egészségügyi Szolgáltató Kft. ügyvezetője, Kulisics István, Petrekanics Valéria és Turcsik Erika, a Bácsalmási Horvát Önkormányzat képviselői, Daám Tibor, a Bácsalmási Német Önkormányzat képviselője, Tumbász Mária Magdolna, a Vagyonvédelmi Közalapítvány Bácsalmás kuratóriumi elnöke, Fábján Mihályné, az Őszikék Nyugdíjas Klub és Dalkör vezetője, Fritz Ferenc megbízott tűzoltóparancsnok, Mrekva László, a BAJAVÍZ Kft. ügyvezetője, valamint Balics Istvánné, az OTP Bank helyi fiókjának vezetője, Tóth Attila építéshatósági ügyintéző, Horváth Erika, Skropkó Adrián, Saláta Ugrai Zoltán, Bakos Zoltán, Kiss Balázs Sándor és Száhl Imre pályázati referensek, Becze Attiláné adóügyi ügyintéző, Kerényi Tamás beruházási ügyintéző, Szakola Zoltán hatósági ügyintéző, Szente Ildikó, Bende Tímea, Baka Krisztina, Dózsai Marianna és Agócs Tímea pénzügyi ügyintézők, Vérné Soltész Ilona városüzemeltetési ügyintéző, Sinka József, Keresztesy Csaba, valamint Puruczki Péter (50 fő);

Jegyzőkönyvvezető: Deák Szabina testületi ügyintéző.

Németh Balázs polgármester a megjelentek köszöntése után az ülést megnyitja. Megállapítja, hogy az ülés összehívása a jogszabályoknak megfelelően történt, majd megállapítja a határozatképességet, mert a megválasztott 9 főből mindenki jelen van (100 %). Elmondja, hogy az Mötv. alapján a képviselő-testület az alakuló ülését a választás eredményének jogerőssé válását követő tizenöt napon belül tartja meg, az alakuló ülést a polgármester vezeti. Felkéri a képviselőket, hogy együtt énekeljék el a Himnuszt.
Jegyzőkönyv-hitelesítőknek Légrádi Mária és Turcsányi Csaba képviselőket javasolja kijelölni, majd a javaslatának az elfogadását szavazásra bocsátja. 

A képviselő-testület egyhangúlag (9 igen szavazattal) az alábbi határozatot hozza:

269/2019. (X. 21.) Bácsalmás v. öh.

Jegyzőkönyv-hitelesítők
kijelölése 	Határozat

Bácsalmás Város Önkormányzatának Képviselő-testülete Légrádi Mária és Turcsányi Csaba képviselőket jelöli ki jegyzőkönyv-hitelesítőknek.


Németh Balázs polgármester a kiküldött meghívóban jelzett napirendet elfogadásra javasolja, majd a javaslatának az elfogadását – más indítvány nem lévén – szavazásra bocsátja.

A képviselő-testület egyhangúlag (9 igen szavazattal) a következő határozatot hozza:

270/2019. (X. 21.) Bácsalmás v. öh.

Napirend megállapítása 	Határozat

I.	Bácsalmás Város Önkormányzatának Képviselő-testülete a 2019. október 21-i alakuló ülésén az alábbi napirendi pontokat tárgyalja meg:

1. A Helyi Választási Bizottság tájékozatója a választási eredményről (1. sz. előterjesztés)
2. A képviselők és polgármester eskütétele (szóbeli)
3. A polgármester programismertetője (szóbeli)
4. A Képviselő-testület állandó bizottságainak megválasztása, nem képviselő-testületi tagok eskütétele (4. sz. előterjesztés)
5. Alpolgármester választása titkos szavazással és eskütétele (5. sz. előterjesztés)
6. A polgármester illetményének és költségtérítésének megállapítása (6. sz. előterjesztés)
7. Az alpolgármester tiszteletdíjának és költségtérítésének megállapítása (7. sz. előterjesztés)
8. Megbízás adása Bácsalmás Város Képviselő-testülete és Szervei Szervezeti és Működési Szabályzatának felülvizsgálatára (8. sz. előterjesztés)
9. Tag delegálása a Bácsalmás Kistérségi Többcélú Társulás Társulási Tanácsába (9. sz. előterjesztés)
10. Tájékoztatás vagyonnyilatkozat-tételi kötelezettségről, az összeférhetetlenséggel és a méltatlansággal kapcsolatos jogszabályi előírásokról (10. sz. előterjesztés)

II.	Jelen határozat normatív határozat.

A határozatról értesül:
- kivonattal:	1. Németh Balázs polgármester
		2. Patocskai Ibolya jegyző, általa az osztályvezetők

1. napirendi pont

A Helyi Választási Bizottság tájékoztatója a választási eredményről 
(Az 1. sz. előterjesztés a jegyzőkönyv melléklete.)

Németh Balázs polgármester felkéri Hortyiné Lapostyán Katalint, a Helyi Választási Bizottság (a továbbiakban: HVB) tagját a választás végleges eredményének ismertetésére.

Hortyiné Lapostyán Katalin HVB-tag elmondja, hogy a névjegyzékben szereplő választópolgárok száma 5467 fő. A választópolgárok számára 6 szavazókört alakítottak ki. Bácsalmás Közös Önkormányzati Hivatalhoz tartozó 4 településen 109 fő dolgozott a választás gördülékeny lebonyolítása érdekében. Minden szavazókörben a választott szavazatszámláló bizottsági tagokon kívül a jelölő szervezetek, illetve a jelöltek delegáltjai is részt vettek. A nemzetiségi választás miatt kettő illetve három plusz jegyzőkönyvvezető is segítette a munkát. Bácsalmáson működött a Helyi Választási Bizottság is, akik a választást megelőző feladatokon túl elvégezték a nemzetiségi szavazatok számlálását és az eredményeknek a megállapítását.
Szavazóként 1927 választópolgár jelent meg, mely a névjegyzékben szereplő 5467 főhöz viszonyítottan 35,25 %-os részvételi arány.
Az urnában bélyegzőlenyomat nélküli szavazólap nem volt, a lebélyegzett szavazólapok száma 1926; 55 db érvénytelen, 1871 db érvényes szavazólap volt. A polgármesteri tisztségért 3 fő indult, Böröcz Zoltán, aki 498 szavazatot kapott (26,62 %), Németh Balázs 1237 szavazatot (66,15 %) és Rostás Tibor 136 szavazatot kapott (7,27 %), az újonnan megválasztott polgármester Németh Balázs.
A települési képviselő-választás során az urnában lévő, lebélyegzett szavazólapok száma 1926, ebből érvénytelen 42 és 1884 érvényes szavazólap volt, Márai András 993, Tóth Árpád 942, Nagy Gábor 856, Légrádi Mária 794, Pálmai Zoltán 792, Krix János 721, Somogyiné dr. Gazdag Andrea Eszter 708, Turcsányi Csaba 699, Sinka József 628, Böröcz Zoltán 609, Schaffer Tünde Katalin 532, Pataki Péter 519, Vajda Imre Attiláné 495, Rostás Tibor 427, Wittner Katalin 405, Zoboki Zoltán 391, Engi Imre 387, Jánosiné Ősz Ildikó 384, Tóth Zoltán 314, Kalapos Mária 206, Czupor Attila László 50 szavazatot kapott. Ebből következően a megválasztott képviselők: Márai András, Tóth Árpád, Nagy Gábor, Légrádi Mária, Pálmai Zoltán, Krix János, Somogyiné dr. Gazdag Andrea Eszter és Turcsányi Csaba. Majd gratulál és jó munkát kíván a megválasztott polgármesternek és képviselőknek.

Németh Balázs polgármester az előterjesztés határozati javaslatának az elfogadását szavazásra bocsátja.

A képviselő-testület egyhangúlag (9 igen szavazattal) az alábbi határozatot hozza:

271/2019. (X. 21.) Bácsalmás v. öh.

A Helyi Választási Bizottság tájékoztatója 
a választás eredményéről	Határozat

Bácsalmás Város Önkormányzatának Képviselő-testülete a 2019. október 13-i önkormányzati választás eredményeként a Helyi Választási Bizottság tájékoztatója alapján veszi tudomásul a Képviselő-testület összetételét.
Polgármester:	Németh Balázs
Képviselők: 	Krix János
			Légrádi Mária
			Márai András
			Nagy Gábor
			Pálmai Zoltán
			Somogyiné Dr. Gazdag Andrea Eszter
			Tóth Árpád
			Turcsányi Csaba

A határozatról értesül:
- kivonattal:	1. Németh Balázs polgármester
		2. Patocskai Ibolya jegyző, általa az osztályvezetők

A képviselő-testület a határozat végrehajtásáról nem kér jelentést.

2. napirendi pont

A képviselők és a polgármester eskütétele

Németh Balázs polgármester elmondja, hogy az Mötv. 28. §-a szerint az önkormányzati képviselő a képviselő-testület alakuló ülésén, a képviselő-testület előtt esküt tesz, és erről okmányt ír alá. Az Mötv. 63. §-a a polgármester tekintetében hasonlóan fogalmaz azzal, hogy a polgármester a megválasztását követően esküt tesz a képviselő-testület előtt és erről okmányt ír alá. Az eskütétel a polgármester, illetve a képviselők tekintetében külön zajlik. Kéri, hogy a jelenlévők álljanak fel, és először a képviselők tegyék le az esküt. Felkéri Hortyiné Lapostyán Katalin HVB-tagot az esküszöveg előmondására.

Hortyiné Lapostyán Katalin HVB-tag a képviselők tekintetében előmondja az alábbi szövegezésű esküt:
„Én, (képviselő neve) becsületemre és lelkiismeretemre fogadom, hogy Magyarországhoz és annak Alaptörvényéhez hű leszek; jogszabályait megtartom és másokkal is megtartatom; képviselői tisztségemből eredő feladataimat Bácsalmás fejlődésének előmozdítása érdekében lelkiismeretesen teljesítem, tisztségemet a magyar nemzet javára gyakorlom.
(Az eskütevő meggyőződése szerint)
Isten engem úgy segéljen!”
A képviselők leteszik az esküt.
A polgármester tekintetében az alábbi esküszöveget előmondja:
„Én, ……………... becsületemre és lelkiismeretemre fogadom, hogy Magyarországhoz és annak Alaptörvényéhez hű leszek; jogszabályait megtartom és másokkal is megtartatom; polgármesteri tisztségemből eredő feladataimat Bácsalmás fejlődésének előmozdítása érdekében lelkiismeretesen teljesítem, tisztségemet a magyar nemzet javára gyakorlom.
Isten engem úgy segéljen!”
A polgármester leteszi az esküt.

A HVB-tag megkéri a polgármestert és a képviselőket az esküokmány aláírására.
A polgármester és a képviselők aláírják az esküokmányt.

3. napirendi pont

A polgármester programismertetője 
(szóbeli)

Németh Balázs polgármester elmondja, hogy az önkormányzatnak vannak kötelező feladatai és önként vállalt feladatai. Egy választás előtt hajlamosak elfelejtkezni arról, hogy vannak fejlesztések és működik az önkormányzat és intézményeik. Ne feledkezzen el senki arról a közel 200 kollégáról, - legyen az közfoglalkoztatott vagy önkormányzati dolgozó, - aki rengeteget tesz azért, hogy rendben menjenek a dolgok. A fejlesztési forrásokat pályázatokból tudják csak finanszírozni. Bácsalmáson a legkülönbözőbb pályázatok futnak, jelenleg megvalósítás alatt vannak, a közbeszerzések és egyéb előkészítések zajlottak le. Ebből az átlag választópolgár nem sokat lát, hanem az a látványos része, amikor a konkrét kivitelezés kezdődik. Idén évvégén és jövőre szerencsére lesz sok pályázat, ahol a kivitelezés is kezdődni fog. 
2020 év végéig a meglévő pályázatoknak a megvalósítása és vannak olyan pályázatok,    EFOP-os és egyéb pályázatok is, melyek 3-4 éven keresztül futnak, de ezzel párhuzamosan kezdik előkészíteni a következő uniós ciklusnak a pályázatait, már a megyei önkormányzattól kértek be ötleteket, hogy mire szeretnének majd a következő években pályázni. Ezzel párhuzamosan a Magyar Falu programban, melyen 5000 fő alatti településeknek szól, nem vesznek részt, viszont annak a mintájára lesz a kisvárosoknak is hasonló programja, melynek a háttérben már folyamatban van a kidolgozása. E mellett kiemeli, hogy nem csak önkormányzati pályázatok vannak közösségi szinten, hanem civil szervezetek, egyesületek, alapítványok, nemzetiségi önkormányzatok is aktívan, ügyesen pályáznak, de segítik is őket is, valamint a vállalkozókat is. E mellett a tankerületnek is volt két nagy pályázata, a gimnázium és az általános iskola felújítása és állami beruházásban a sportcsarnok pályázat is elég lassan, de biztosan halad. 
Elmondja továbbá, hogy közeljövőben várható, megnyert pályázatok, az iparterület kialakítása, mely részben már elkezdődött, de nagyon hosszú és lassú folyamat, melynek a vége felé közelednek, 11 hektárt közművesítenek, illetve az egyik iparcsarnok, mely szintén önkormányzati beruházásban épül, természetesen egy vállalkozónak szeretnék majd kiadni.
Másodszor is megnyerték a bölcsőde kialakítási pályázatot, először egy sokkal kisebb összeget nyertek, 40 M Ft-ot, de azt visszaadták és most sokkal többet, 138,5 M Ft-ot nyertek, jövő szeptemberre szeretnék, ha elkészülne és el tudna indulni a bölcsőde. 
Az Anya- és Gyermekvédelmi Központ felújítási pályázattal kapcsolatban már az elszámolásnál tartanak. 
A BÖKK Nkft.-nek Pacsérral közös, magyar-szerb pályázata van, melyből az ún. „volt kántorlakás” fog megújulni. Általában a legtöbb pályázatnak és ennek is rengeteg szoft eleme van, például tanulmányok, melyeket most nem sorol fel, csak a kézzelfogható fejlesztéseket, építkezéseket.
Voltak kisebb pályázatok, járdafelújítás, minden évben a Belügyminisztériumhoz pályáznak, tanyagondoki pályázat, most megint nyertek 22 M Ft-ot.
Van egy nagy turisztikai pályázatuk, melleknek elsősorban az a céljuk, hogy a bácsalmásiaknak és környékbelieknek alakítsanak ki megfelelő kirándulóhelyeket.  A Siskovics-kúria, a Gyűjtemények Háza teljes felújításon esik át, a Kékfestő mellett, a Sóstó körül, Horgásztó körül és a Kossuth park körül lesz felújítás, tehát látványos fejlesztések lesznek. 
A helyi foglalkoztatási paktum egy nagyon komoly nagy pályázat, a foglalkoztatásban résztvevőkkel közösen elemezték a problémákat és megoldandó feladatokat, 4500-4600 munkaképes korú lakos van Bácsalmáson, van körülbelül 60-70 fő közfoglalkoztatott és ezen kívül 160 munkanélküli, ez gyakorlatilag 3-4 %-os munkanélküliséget jelent. A közfoglalkoztatottak és munkanélküliek száma összesen 230 ember, akikkel a mentorok egyesével beszélgetnek, hogy mi az, ami miatt nem tudtak még elhelyezkedni és mi az, amit segíteni tudnak. Véleménye szerint ettől nagyon többet nem tudnak tenni.
Szintén infrastrukturális beruházás és nyertes pályázat, jövő tavaszra tervezik a fedett árusítóhelyeket a piactérre, illetve a két konyhában a hivatal épületében és a gimnáziumban sikerült teljesen lecserélni az eszközöket.
Majd gratulál dr. Tanács Róbertnek, a BESZ Kft. ügyvezetőjének a szakrendelő két nagyon komoly EFOP-os pályázatának megírásához, menedzseléséhez és ahhoz, hogy részt vesz a város mindennapjaiban.
A megyei önkormányzattal közösen együttműködve, a Natúrpark Egyesület tagjaként van egy 40-50 M Ft-os nyertes pályázat és a volt rakétakilövő helyén már elindult az építkezés.
Kisebb szintén nyertes Leader-pályázatok vannak, a Bácsalmási Német Önkormányzattal összefogva a művelődési ház melletti térnek a felújítására, valamint az urnafalat is bővítik. Ezek megnyert infrastrukturális pályázatok, tehát lesz bőven feladat a képviselő-testületnek, hogy jövőre koordinálják ezeket az építkezéseket.
Már említette, hogy a megyei önkormányzat már bekérte, hogy mire szeretnének koncentrálni a következő időszakban, ezek pedig a három óvoda épület, illetve az Alapszolgáltatási Központ Dob utcai és a Rákóczi utcai épületét szeretnék felújítani.
Ezt követően határozati javaslatként ismerteti az alábbi határozatban foglaltakat majd az elfogadását szavazásra bocsátja.

A képviselő-testület egyhangúlag (9 igen szavazattal) az alábbi határozatot hozza:

272/2019. (X. 21.) Bácsalmás v. öh.

Németh Balázs polgármester programismertetőjének
tudomásulvétele	Határozat

Bácsalmás Város Önkormányzatának Képviselő-testülete Németh Balázs polgármester szóbeli programismertetőjét tudomásul veszi.

A határozatról értesül:
- kivonattal:	1. Németh Balázs polgármester
		2. Patocskai Ibolya jegyző, általa az osztályvezetők

A képviselő-testület a határozat végrehajtásáról nem kér jelentést.

4. napirendi pont

A Képviselő-testület állandó bizottságainak megválasztása, nem képviselő-testületi tagok eskütétele 
(A 4. sz. előterjesztés a jegyzőkönyv melléklete.)

Németh Balázs polgármester ismerteti az előterjesztés lényegét, majd javasolja, hogy a Pénzügyi és Fejlesztési Bizottságba Márai András képviselő helyett Somogyiné dr. Gazdag Andrea képviselőt válassza meg a képviselő-testület.
Ezt követően kérdezi az érintetteket, hogy tudják-e vállalni a megbízatást.
Valamennyi jelölt az ülésen, szóban nyilatkozik, hogy a jelölést elfogadja, majd arról, hogy egyetértenek a nyílt ülésen történő megválasztásukkal. A képviselő bizottsági elnöki és tagsági jelöltek külön-külön bejelentik érintettségüket, és azt, hogy a személyüket érintő szavazásban nem vesznek részt.

Németh Balázs polgármester szavazásra bocsátja Légrádi Mária képviselő Humánpolitikai Bizottság elnökének való jelölését.
A képviselő-testület a javaslatot 8 igen szavazattal (Légrádi Mária nem vett részt a szavazásban) elfogadja.
Pálmai Zoltán képviselő Humánpolitikai Bizottságba való jelölését bocsátja szavazásra.
A képviselő-testület a javaslatot 8 igen szavazattal (Pálmai Zoltán nem vett részt a szavazásban) elfogadja.
Somogyiné dr. Gazdag Andrea Eszter képviselő Humánpolitikai Bizottságba való jelölését bocsátja szavazásra.
A képviselő-testület a javaslatot 8 igen szavazattal (Somogyiné dr. Gazdag Andrea Eszter nem vett részt a szavazásban) elfogadja.
Szavazásra bocsátja Csémy László nem képviselő jelölését a Humánpolitikai Bizottságba.
A képviselő-testület a javaslatot egyhangúlag (9 igen szavazattal) elfogadja.
Szavazásra bocsátja Sinka József nem képviselő jelölését a Humánpolitikai Bizottságba.
A képviselő-testület a javaslatot egyhangúlag (9 igen szavazattal) elfogadja.
Szavazásra bocsátja Nagy Gábor képviselő Jogi és Ügyrendi Bizottság elnökének való jelölését.
A képviselő-testület a javaslatot 8 igen szavazattal (Nagy Gábor nem vett részt a szavazásban) elfogadja.
Szavazásra bocsátja Krix János képviselő Jogi és Ügyrendi Bizottságba való jelölését.
A képviselő-testület a javaslatot 8 igen szavazattal (Krix János nem vett részt a szavazásban) elfogadja.
Keresztesy Csaba nem képviselő Jogi és Ügyrendi Bizottságba való jelölését bocsátja szavazásra.
A képviselő-testület a javaslatot egyhangúlag (9 igen szavazattal) elfogadja.
Szavazásra bocsátja Turcsányi Csaba képviselő Pénzügyi és Fejlesztési Bizottság elnökének való jelölését.
A képviselő-testület a javaslatot 8 igen szavazattal (Turcsányi Csaba nem vett részt a szavazásban) elfogadja.
Szavazásra bocsátja Somogyiné dr. Gazdag Andrea Eszter képviselő jelölését a Pénzügyi és Fejlesztési Bizottságba.
A képviselő-testület a javaslatot 8 igen szavazattal (Somogyiné dr. Gazdag Andrea Eszter nem vett részt a szavazásban) elfogadja.
Szavazásra bocsátja Pálmai Zoltán képviselő Pénzügyi és Fejlesztési Bizottságba való jelölését.
A képviselő-testület a javaslatot 8 igen szavazattal (Pálmai Zoltán nem vett részt a szavazásban) elfogadja.
Dr. Sövény Mihályné nem képviselő Pénzügyi és Fejlesztési Bizottságba való jelölését bocsátja szavazásra.
A képviselő-testület a javaslatot egyhangúlag (9 igen szavazattal) elfogadja.
Szavazásra bocsátja Szenténé Neumann Katalin nem képviselő jelölését a Pénzügyi és Fejlesztési Bizottságba.
A képviselő-testület a javaslatot egyhangúlag (9 igen szavazattal) elfogadja.
Az előterjesztés határozati javaslatát szavazásra bocsátja azzal, hogy a Pénzügyi és Fejlesztési Bizottságba Márai András képviselő helyett Somogyiné dr. Gazdag Andrea képviselőt válassza meg a képviselő-testület.

A képviselő-testület egyhangúlag (9 igen szavazattal) az alábbi határozatot hozza:

273/2019. (X. 21.) Bácsalmás v. öh.

A Képviselő-testület Humánpolitikai, 
Jogi és Ügyrendi, valamint Pénzügyi és 
Fejlesztési Bizottságának megválasztása	Határozat

1.	Bácsalmás Város Önkormányzatának Képviselő-testülete (a továbbiakban: Képviselő-testület) a Humánpolitikai Bizottság 

	elnökének 	Légrádi Mária képviselőt, 
	tagjainak  	Pálmai Zoltán képviselőt, 
				Somogyiné dr. Gazdag Andrea Eszter képviselőt,
	 	      		Csémy László nem képviselőt,
	 	      		Sinka József nem képviselőt választja meg. 

2.	A Képviselő-testület a Jogi és Ügyrendi Bizottság

	elnökének 	Nagy Gábor képviselőt, 
	tagjainak  	Krix János képviselőt, 
	 	      		Keresztesy Csaba nem képviselőt választja meg. 

3.	A Képviselő-testület a Pénzügyi és Fejlesztési Bizottság 

	elnökének 	Turcsányi Csaba képviselőt, 
	tagjainak  	Somogyiné dr. Gazdag Andrea Eszter képviselőt, 
				Pálmai Zoltán képviselőt,
	 	      		dr. Sövény Mihályné nem képviselőt,
	 	      		Szenténé Neumann Katalin nem képviselőt választja meg. 

Határidő: azonnal 
Felelős: Németh Balázs polgármester 

A határozatról értesül: 
- kivonattal:	1. Németh Balázs polgármester 
2. Patocskai Ibolya jegyző 
		3. osztályvezetők 
		4. a bizottságok elnökei és tagjai 

A Képviselő-testület a határozat végrehajtásáról nem kér jelentést.


Németh Balázs polgármester felkéri a bizottságok nem képviselő tagjait az eskü letételére. Megkéri a jelenlévőket, hogy álljanak fel, majd előolvassa az Mötv. 1. melléklete szerinti esküszöveget:
„Én, (bizottsági tag neve) becsületemre és lelkiismeretemre fogadom, hogy Magyarországhoz és annak Alaptörvényéhez hű leszek; jogszabályait megtartom és másokkal is megtartatom; bizottsági tag tisztségemből eredő feladataimat Bácsalmás fejlődésének előmozdítása érdekében lelkiismeretesen teljesítem, tisztségemet a magyar nemzet javára gyakorlom.
(Az eskütevő meggyőződése szerint)
Isten engem úgy segéljen!”
A nem képviselő bizottsági tagok leteszik az esküt.
Átadja a külsős bizottsági tagoknak a megbízólevelet, majd felkéri őket az esküokmány aláírására.
A nem képviselő bizottsági tagok aláírják az esküokmányt.
Ezt követen Bárócz Tímeának és dr. Ujlaki Eszternek korábbi külsős bizottsági tagoknak egy-egy csokor virággal köszöni meg az eddigi bizottsági munkájukat.

5. napirendi pont

Alpolgármester választása titkos szavazással és eskütétele 
(Az 5. sz. előterjesztés a jegyzőkönyv melléklete.)

Németh Balázs polgármester elmondja, hogy szeretné, ha ketten is segítenék a munkáját alpolgármesterként, Márai András és Tóth Árpád. A jelenlegi SZMSZ egy alpolgármester megválasztására ad lehetősége, ezért arra kéri Patocskai Ibolya jegyzőt és Nagy Gábort, a Jogi és Ügyrendi Bizottság elnökét, hogy az SZMSZ felülvizsgálatánál ezt is vegyék majd figyelembe. Ezért most azt javasolja, hogy titkos szavazással Tóth Árpád képviselőt válasszák meg alpolgármesternek. 

Tóth Árpád alpolgármester elfogadja a jelölést, egyben bejelenti érintettségét, és azt, hogy a döntéshozatalban nem vesz részt.

Németh Balázs polgármester az alpolgármester jelölésére vonatkozó javaslatot szavazásra bocsátja. 
A képviselő-testület a javaslatot 8 igen szavazattal (Tóth Árpád képviselő nem szavazott) elfogadja.
Felkéri a Jogi és Ügyrendi Bizottságot a titkos szavazás lebonyolítására.

Nagy Gábor JÜB-elnök elmondja, hogy minden képviselő kap egy szavazólapot, amelyen a jelölt neve melletti kockában egyértelműen jelzett, egymást metsző két vonallal (+ vagy x) szavazhatnak érvényesen. A szavazást a Városháza dísztermében fogják lebonyolítani. Alpolgármester az lehet, aki a megválasztott képviselők több mint a felének szavazatát megkapja, azaz legalább 5 érvényes szavazatot kap.

Németh Balázs polgármester a titkos szavazás időtartamára szünetet rendel el.

A képviselő-testület 14 óra 47 perctől 14 óra 53 percig szünetet tart, majd ezt követően folytatja munkáját.

Nagy Gábor JÜB-elnök ismerteti a titkos szavazás lebonyolításáról és eredményéről készült jegyzőkönyvben foglaltakat, miszerint a szavazás során a képviselők 8 szavazatot adtak le, valamennyi érvényes volt. Tóth Árpádra leadott szavazatok száma: 8 igen és 0 nem, így a testület 8 igen szavazattal Tóth Árpád képviselőt választotta meg alpolgármesternek.

A képviselő-testület határozata:

274/2019. (X. 21.) Bácsalmás v. öh.

Alpolgármester megválasztása 	Határozat

Bácsalmás Város Önkormányzatának Képviselő-testülete Tóth Árpád képviselőt választja meg alpolgármesternek 2019. október 21. napjától.

Határidő: azonnal
Felelős: Németh Balázs polgármester

A határozatról értesül:
- kivonattal:	1. Németh Balázs polgármester
		2. Patocskai Ibolya jegyző
		3. osztályvezetők
		4. Tóth Árpád alpolgármester

A képviselő-testület a határozat végrehajtásáról nem kér jelentést.

Németh Balázs polgármester felkéri Tóth Árpádot, hogy alpolgármesteri minőségében is tegye le az esküt. A jelenlévőket megkéri, hogy álljanak fel, majd előmondja az alábbi esküszöveget:
„Én, ……………….. becsületemre és lelkiismeretemre fogadom, hogy Magyarországhoz és annak Alaptörvényéhez hű leszek; jogszabályait megtartom és másokkal is megtartatom; alpolgármesteri tisztségemből eredő feladataimat Bácsalmás fejlődésének előmozdítása érdekében lelkiismeretesen teljesítem, tisztségemet a magyar nemzet javára gyakorlom.
Isten engem úgy segéljen!”

Tóth Árpád alpolgármesterként leteszi az esküt, majd aláírja az esküokmányt.
A polgármester átadja részére a megbízólevelet.

6. napirendi pont

A polgármester illetményének és költségtérítésének megállapítása 
(A 6. sz. előterjesztés a jegyzőkönyv melléklete.)

Patocskai Ibolya jegyző ismerteti az előterjesztés lényegét, majd – kérdés, észrevétel nem lévén – felkéri az alpolgármestert a szavazás lebonyolítására.

Tóth Árpád alpolgármester az előterjesztés határozati javaslatának az elfogadását szavazásra bocsátja.

Németh Balázs polgármester bejelenti személyes érintettségét, és azt, hogy a döntéshozatalban nem vesz részt. 

A képviselő-testület egyhangúlag (8 igen szavazattal, Németh Balázs polgármester a szavazásban nem vett részt) az alábbi határozatot hozza:

275/2019. (X. 21.) Bácsalmás v. öh.

Németh Balázs polgármester illetményének 
és költségtérítésének megállapítása 	Határozat

1.	Bácsalmás Város Önkormányzatának Képviselő-testülete (a továbbiakban: Képviselő-testület) Németh Balázs polgármester illetményét 2019. október 13. napjától bruttó 598 300 Ft/hó összegben állapítja meg. 

2.	A Képviselő-testület Németh Balázs polgármester részére 2019. október 13. napjától bruttó 89 745 Ft/hó költségtérítést állapít meg, melyet minden hónap 5. napjáig kell számfejteni és kifizetni. 

3.	A Képviselő-testület megbízza Patocskai Ibolya jegyzőt, hogy az 1. és 2. pontban foglaltak végrehajtására a szükséges intézkedést tegye meg. 

Határidő: azonnal 
Felelős: Patocskai Ibolya jegyző

A határozatról értesül: 
- kivonattal:	1. Németh Balázs polgármester 
		2. Patocskai Ibolya jegyző
		3. Horváth István Attila PBÜ osztályvezető 
		4. Tomcsányi Katalin személyügyi ügyintéző

A Képviselő-testület a határozat végrehajtásáról nem kér jelentést. 

7. napirendi pont

Az alpolgármester tiszteletdíjának és költségtérítésének megállapítása 
(A 7. sz. előterjesztés a jegyzőkönyv melléklete.)

Németh Balázs polgármester ismerteti az előterjesztés lényegét, majd javasolja, hogy az előző öt év bérszámfejtései alapján bruttó 201 927 Ft volt és ennek a 15 %-a volt a költségtérítés, bruttó 30 289 Ft.

Tóth Árpád alpolgármester elmondja, hogy tekintettel arra, hogy a Polgármester Úr szándéka az, hogy két alpolgármester segítse a munkáját, ezért javasolja, hogy a két alpolgármester felezze meg a tiszteletdíjat egymás között, 50-50 %-ban.

Németh Balázs polgármester megköszöni Tóth Árpád alpolgármester javaslatát, miszerint lemond a fele tiszteletdíjáról, ezért bruttó 100 000 Ft/hó összegben javasolja meghatározni az alpolgármester tiszteletdíját, és a költségtérítéseként havi 15 000 Ft-ot javasol megállapítani.

Tóth Árpád alpolgármester bejelenti, hogy érintett, és a döntéshozatalban nem kíván részt venni.

Németh Balázs polgármester az előterjesztés határozati javaslatának az elfogadását – az iménti javaslatának a figyelembevételével – szavazásra bocsátja.

A képviselő-testület 7 igen szavazattal, 1 tartózkodás mellett (Márai András, valamint Tóth Árpád alpolgármester nem vesz részt a szavazásban) az alábbi határozatot hozza:

276/2019. (X. 21.) Bácsalmás v. öh.

Tóth Árpád alpolgármester tiszteletdíjának 
és költségtérítésének megállapítása 	Határozat

1.	Bácsalmás Város Önkormányzatának Képviselő-testülete (a továbbiakban: Képviselő-testület) Tóth Árpád alpolgármester tiszteletdíját 2019. október 21. napjától bruttó 100 000 Ft/hó összegben állapítja meg.

2.	A Képviselő-testület Tóth Árpád alpolgármester költségtérítését 2019. október 21. napjától bruttó 15 000 Ft/hó összegben állapítja meg. 

3.	A Képviselő-testület megbízza Németh Balázs polgármestert, hogy az 1.-2. pontban foglaltak végrehajtására a szükséges intézkedést tegye meg. 

Határidő: azonnal 
Felelős: Németh Balázs polgármester 

A határozatról értesül: 
- kivonattal:	1. Németh Balázs polgármester 
		2. Patocskai Ibolya jegyző 
		3. Tóth Árpád alpolgármester 
		4. Horváth István Attila PBÜ osztályvezető
		5. Tomcsányi Katalin személyügyi ügyintéző
 
A Képviselő-testület a határozat végrehajtásáról nem kér jelentést. 

8. napirendi pont

Megbízás adása Bácsalmás Város Képviselő-testülete és Szervei Szervezeti és Működési Szabályzatának felülvizsgálatára 
(A 8. sz. előterjesztés a jegyzőkönyv melléklete.)

Németh Balázs polgármester ismerteti az előterjesztés lényegét, majd – kérdés, észrevétel nem lévén – az előterjesztés határozati javaslatának az elfogadását szavazásra bocsátja.

A képviselő-testület egyhangúlag (9 igen szavazattal) az alábbi határozatot hozza:

277/2019. (X. 21.) Bácsalmás v. öh.

Megbízás adása a Szervezeti és 
Működési Szabályzat felülvizsgálatára 	Határozat

1.	Bácsalmás Város Önkormányzatának Képviselő-testülete (a továbbiakban: Képviselő-testület) úgy dönt, hogy a Bácsalmás Város Képviselő-testülete és Szervei Szervezeti és Működési Szabályzatáról szóló 16/2014. (X.31.) önkormányzati rendeletét felülvizsgálja, figyelemmel arra, hogy a rendelet adjon lehetőséget két alpolgármester megválasztására a képviselő-testületi tagok közül.

2.	 A Képviselő-testület a rendelet felülvizsgálatának elvégzésével a Jogi és Ügyrendi Bizottságot és Patocskai Ibolya jegyzőt bízza meg. 

Határidő: 2019. október havi rendes képviselő-testületi ülés
Felelős:	Patocskai Ibolya jegyző és
Nagy Gábor JÜB-elnök 

A határozatról értesül:
- kivonattal:	1. Németh Balázs polgármester 
		2. Nagy Gábor JÜB-elnök 
		3. Patocskai Ibolya jegyző 

9. napirendi pont

Tag delegálása a Bácsalmás Kistérségi Többcélú Társulás Társulási Tanácsába
(A 9. sz. előterjesztés a jegyzőkönyv melléklete.)

Németh Balázs polgármester ismerteti az előterjesztés lényegét. Az esetenkénti helyettesítéssel az alpolgármestert javasolja megbízni. Bejelenti, hogy érintettség okán a döntéshozatalban nem vesz részt.

Tóth Árpád alpolgármester szintén bejelenti, hogy a személyét érintő döntéshozatalban nem vesz részt.

Németh Balázs polgármester határozati javaslatként ismerteti az alábbi határozatban foglaltakat, és az elfogadását szavazásra bocsátja.
A javaslatot a képviselő-testület egyhangúlag (7 igen szavazattal) elfogadja (Németh Balázs polgármester és Tóth Árpád alpolgármester nem szavazott) és az alábbi határozatot hozza:

278/2019. (X. 21.) Bácsalmás v. öh.

Tag delegálása a Bácsalmás Kistérségi 
Többcélú Társulás Társulási Tanácsába 	Határozat

1.	Bácsalmás Város Önkormányzatának Képviselő-testülete (a továbbiakban: Képviselő-testület) a Bácsalmás Kistérségi Többcélú Társulás Társulási Tanácsába tagként Német Balázs polgármestert delegálja.

2.	A Képviselő-testület a Bácsalmás Kistérségi Többcélú Társulás Társulási Tanácsába delegált tag esetenkénti helyettesítésével Tóth Árpád alpolgármestert bízza meg.

Határidő: azonnal 
Felelős: Németh Balázs polgármester

Operatív felelős: Prikidánovics Antal szociális és hatósági osztályvezető

A határozatról értesül:
- kivonattal:	1. Németh Balázs polgármester
		2. Patocskai Ibolya jegyző
		3. Prikidánovics Antal szociális és hatósági osztályvezető

A Képviselő-testület nem kéri jelenteni a határozatban foglaltak végrehajtásának megtörténtét.
10. napirendi pont

Tájékoztatás vagyonnyilatkozat-tételi kötelezettségről, az összeférhetetlenséggel és a méltatlansággal kapcsolatos jogszabályi előírásokról 
(A 10. sz. előterjesztés a jegyzőkönyv melléklete.)

Németh Balázs polgármester ismerteti az előterjesztés lényegét.

Patocskai Ibolya jegyző elmondja, hogy az összeférhetetlenségi nyilatkozatokat a meghívóval együtt eljuttatták, amelyeknek leadását kéri legkésőbb a holnapi napig. A vagyonnyilatkozat-tételi nyomtatványokat a Jogi és Ügyrendi Bizottság elnöke amint aláírja, ki fogják osztani mindenki számára, amelyeknek leadását kéri legkésőbb a következő bizottsági ülésekig, a megválasztást követő 30 napon belül mindenkinek vagyonnyilatkozatot kell tennie, illetve minden év január 31-ig. Felhívja a figyelmet a köztartozásmentes adózói adatbázisba való bejelentkezési kötelezettségre, ehhez ügyfélkapuval kell, hogy rendelkezzen mindenki.

[bookmark: _GoBack]Németh Balázs polgármester – további hozzászólás nem lévén – az előterjesztés határozati javaslatának az elfogadását szavazásra bocsátja.

A képviselő-testület egyhangúlag (9 igen szavazattal) a következő határozatot hozza:

279/2019. (X. 21.) Bácsalmás v. öh.

Az összeférhetetlenséggel, méltatlansággal és 
vagyonnyilatkozat-tételi kötelezettséggel kapcsolatos 
jogszabályi előírásokról szóló tájékoztató tudomásul vétele	Határozat

Bácsalmás Város Önkormányzatának Képviselő-testülete az összeférhetetlenséggel, méltatlansággal és vagyonnyilatkozat-tételi kötelezettséggel kapcsolatos jogszabályi előírásokról szóló tájékoztatót tudomásul veszi.

Határidő: folyamatos 
Felelős: Németh Balázs polgármester

Operatív felelős:	Patocskai Ibolya jegyző és 
dr. Párczen Zoltán igazgatási és jogi ügyintéző

A határozatról értesül:
- kivonattal:	1. Németh Balázs polgármester
		2. Patocskai Ibolya jegyző
		3. dr. Párczen Zoltán igazgatási és jogi ügyintéző

Németh Balázs polgármester megállapítja, hogy több napirendi pont nincs. A részvételt megköszönve az ülést 15 óra 20 perckor berekeszti.
Megkéri a jelenlévőket, hogy együtt énekeljék el a Szózatot.

K. m. f.

